ગુજરાતના પોલીસ વિભાગમાં ભરતીઓ થાય છે છતાં પોસ્ટ ખાલી પડેલી જોવા મળે છે. રાજ્યની હાલની વસતી પ્રમાણેનું મહેકમ નિયત કરવામાં આવ્યું નથી તેથી કાયદો અને વ્યવસ્થાની સ્થિતિ કથળતી જાય છે. પોલીસ પાસે જનતાની સુરક્ષા ઉપરાંત રાજનેતાઓની સુરક્ષાની સૌથી મોટી જવાબદારી હોવાથી પોલીસ મોટાભાગે રાજનેતાઓની સરભરામાં જોવા મળે છે. એક અંદાજ પ્રમાણે ગુજરાત પોલીસના જવાનો દિવસના 15 કલાક ડ્યુટી કરે છે પરંતુ તેમને પગાર આઠ કલાકનો મળે છે. હાલના પોસ્ટીંગ પ્રમાણે સિનિયર પોલીસ અધિકારીઓના પોસ્ટીંગ જોઇએ તો મહત્વની જગ્યાઓ ખાલી પડેલી છે. સરકારે શિવાનંદ ઝા ને કાયમી ડીજીપી તરીકે નિયુક્ત કર્યા પછી ડાયરેક્ટર સિવિલ ડિફેન્સ હોમગાર્ડ્સની જગ્યા ખાલી પડી છે. એન્ટી કરપ્શન બ્યુરોના ડાયરેક્ટરની જગ્યા પણ ખાલી છે. આર્મ્સ યુનિટના ડીજીપીની જગ્યાએ પણ કાયમી પોસ્ટીંગ થયેલું નથી. ગુજરાત પોલીસ આવાસ નિગમમાં પણ જગ્યા ખાલી છે. સીઆઇડી ઇન્ટીલિજન્સના ડીજીપીની જગ્યા પણ ખાલી છે. આ તમામ જગ્યાઓએ કાર્યકારી હવાલા આપવામાં આવેલા છે. સરહદી વિસ્તાર કચ્છમાં એસપી ઇન્ટેલિજન્સની જગ્યા સરકારે કોન્ટ્રાક્ટથી ભરેલી છે. એવી જ રીતે એસપી ઇન્ટેલિજન્સ, વડોદરાની જગ્યા પણ કોન્ટ્રાક્ટથી ભરવામાં આવેલી છે. પોલીસ વિભાગના આ સિનિયર પોસ્ટ ગણવામાં આવે છે. સચિવાલયના સૂત્રો કહે છે કે જ્યારે પોલીસ વિભાગમાં જિલ્લા પોલીસ સુપ્રિટેન્ડેન્ટની સામૂહિક બદલીઓ આવે છે ત્યારે આ ખાલી પડેલી જગ્યાએ કાયમી આઇપીએસ ઓફિસરની નિયુક્તિ થશે.